ཕྱོགས་དེ་གཉིས་ཀར་དར་བའི་རྒྱལ་བའི་གསུང་རབ་མཚོན་བྱེད་ཀྱི་ཡི་གེའང་མི་གཅིག་པར་བཤད་དེ།དེའང་ལྷོ་བརྒྱུད་ནང་བསྟན་ལ་མཚོན་ན།ཁོ་ཚོས་གཙོ་བོ་པྲ་ཀྲྀ་ཏིའམ་པཱ་ལིའི་སྐད་དུ་བྲིས་པའི་མདོ་སྡེ་ལ་སོགས་པ་ཁུངས་སུ་འཆང་བར་བྱེད་ཅིང་།སྐད་རིགས་འདི་ནི་གནའ་དུས་སངས་རྒྱས་ཞལ་བཞུགས་པའི་སྐབས་ཡུལ་དབུས་མགདྷའི་སྐྱེ་བོ་ཀུན་གྱི་སྐད་ཐུན་མོང་བ་ལྟ་བུ་ཡིན་འདུག་ལ།དེ་གའི་ཡུལ་མི་དག་གིས་འདི་ལ་པཱ་ལི་ཞེས་འབོད་པར་གྲགས་ཤིང་།འདིའི་དོན་དངོས་ནི་རྒྱུན་ཆགས་ཞེས་བྱ་བ་ཡིན་པ་དང་།སྐད་ཀྱི་ངོ་བོ་ལེགས་སྦྱར་རང་ལ་སྒྲ་འཇམ་དུ་སོང་བས་ར་སྒྲ་ཕལ་ཆེར་ཉམས་ཤིང་ཀྵ་ཡིག་ལ་སོགས་པ་བརྗོད་མི་བདེ་བ་དག་ཁ་ཡིག་ཏུ་བཀླགས་པ་སོགས་མང་བས་ཁ་ཅིག་འདི་སྐད་རིགས་བཞིའི་ཡ་གྱལ་ཡུལ་མི་རང་བཞིན་གྱི་སྐད་ཡིན་ཟེར་མཁན་ཡང་ཡོད།ལྷོ་ཕྱོགས་པ་དག་གིས་སྐད་འདི་ཉིད་ཀྱིས་སྟོན་པས་ཆོས་གསུངས་པར་བཞེད་དོ།།སིང་ག་ལའི་གླིང་སོགས་སུ་དར་བའི་རྒྱལ་བའི་གསུང་རབ་ནི་གོང་དུ་བཤད་མ་ཐག་པའི་པཱ་ལིའི་སྐད་ཀྱི་སྟེང་ནས་དར་སྤེལ་བྱས་པ་ལགས་ཤིང་།དང་ཐོག་ཡུལ་འདིར་དར་བའི་ཚེ་ཡི་གེར་བཀོད་པ་མེད་པར་བཤད་ལ།དེ་ནས་སྤྱི་ལོ་སྔོན་གྱི་དུས་རབས་དང་བོའི་དུས་སུ་སླེབས་པ་ན།སིང་ག་ལའི་རྒྱལ་པོ་པུཏཱབྷྱ་བུ་འཇིགས་མེདཀྱིས་གཙུག་ལག་ཁང་ཆེན་དུ་དགེ་འདུན་བསྡུས་ཏེ་སྡེ་སྣོད་གསུམ་པཱ་ལིའི་སྐད་དུ་བྲིས་པ་སྒྲ་བསྒྱུར་ནས་སེང་ག་ལའི་ཡི་གེར་བཏབ།འདིའི་ཐད་མཁས་དབང་དགེ་འདུན་ཆོས་འཕེལ་གྱིས་ཀྱང་གནས་བརྟན་པ་དག་གི་སྡེ་སྣོད་ནི་སངས་རྒྱས་འདས་ནས་ལྔ་བརྒྱ་དང་བཅུ་གྲངས་ཙམ་ན་གླེགས་བམ་དུ་བྲིས་ཞེས་གསུངས་པ་དང་དུས་མཐུན་པ་འདྲ་སྙམ།